【明報專訊】中美關係解凍下多咗兩地官式互訪，噚日6名美國加州矽谷地區市長訪港，係過去一年至少第三批訪港嘅加州市長。其中安蒂奧克（Antioch）市長Lamar Hernandez-Thorpe會後同特首政策組副組長關家明、研究主任田詩蓓、政府新聞處助理處長陳詠欣等擊掌。
6名市長今次受一個叫「中國矽谷」嘅非政府組織邀請訪華，當中包括喺西安出世嘅薩拉度（Saratogo）華裔市長趙嬿。佢哋喺香港期間見過特首政策組、前特首董建華創立嘅中美交流基金會，同埋投資推廣署嘅代表。Lamar話會面期間討論過安蒂奧克嘅經濟力範疇，例如深水港口、物流、房屋等。中美交流基金會總裁周建成話，歡迎市長以香港作為訪華行程嘅第一站，又話會面係好嘅機會同民選官員交流。
根據Lamar市長片段，似乎會面喺機場附近酒店舉行，之後轉去重慶，同當地官員同商界會面。Lamar喺Instagram（IG）限時動態上載登機嘅揮手片段，仲留言話「喺中國大陸上唔到IG或facebook，呢個係最後一個貼文」。